Gitte Seeberg (KF), 2002-01-24:
Den tragiske konflikt i Mellemøsten har ofte været genstand for debatter her i salen, og det bliver næppe sidste gang, det sker.
For umiddelbart er der desværre ikke nogen løsning i udsigt.
Jeg takker for udenrigsministerens redegørelse for regeringens planer.
Det Konservative Folkeparti hilser med tilfredshed den balance og den præcisering af den danske holdning, der er blevet udtrykt her i udenrigsministerens tale.
Siden de intense fredsdrøftelser i Camp David i sommeren 2000 mellem USA, Israel og PLO har udviklingen taget en markant negativ drejning.
Den palæstinensiske intifada og de israelske reaktioner er et tydeligt bevis på, hvor fastlåst konflikten er.
Men det behøver ikke at betyde, at der ikke kan være håb forude.
Forudsætningen er, at begge parter udviser vilje til at nå frem til en forhandlingsløsning, for det er den eneste vej frem.
Der er ingen militær løsning på konflikten, og det ved de implicerede parter, selv om man indimellem godt kunne få det modsatte indtryk.
En varig og holdbar løsning forudsætter, at både Israel og palæstinenserne sikres retten til at leve i fred og sikkerhed uden daglige trusler om terroraktioner og militære indgreb.
Jeg hilser med tilfredshed, at den nye regering vil gøre et aktivt stykke arbejde for at fremme fredsprocessen.
Skiftende EU-formandskaber har i en årrække haft fredsprocessen på dagsordenen.
Det er den stadig, men en fornem ambition for et dansk formandskab kunne være at gøre en forskel her. Planen om en særlig konference på Louisiana her i foråret forud for formandskabsperioden kan være et godt udgangspunkt. Skal vi nå videre i den kvæstede fredsproces, stiller det selvfølgelig et krav til alle parter i konflikten.
De mange palæstinensiske terrorangreb må uden tøven bringes til ophør, og det samme må de militære operationer i selvstyreområderne.
Det rækker ikke med ord og løfter.
Der må konkret handling til.
Selv om det er tydeligt, at PLO-lederens autoritet ikke er lige stor hos alle palæstinensiske grupper, må han gøre alt, hvad han og den palæstinensiske myndighed formår, for at slå ned på de mange terroraktioner og bringe de skyldige for retten.
Men så må PLO-lederen også gives mulighed for at kunne agere i forhold til selvstyreområderne.
Også den israelske regering må vise tilbageholdenhed.
Ellers vil voldens onde cirkel fortsætte ukontrolleret til glæde for ingen og til skade for alle.
Israel er det eneste demokratiske land i en region, der ikke just er forvænt med frie valg, demokratiske styreformer og åben meningsdannelse.
Derfor er Det Konservative Folkeparti også tilfreds med, at vi i dag får mulighed for at henvise til bl.a. Mitchellrapportens anbefalinger og de resolutioner fra FN's Sikkerhedsråd, der forudsætter, at en ny palæstinensisk statsdannelse skal hvile på et demokratisk grundlag.
Samtidig må Israel erkende, at bosættelsespolitikken skal ændres.
Hvis der skal skabes et grundlag for reelle fredsforhandlinger på ny, må der ske en fastfrysning.
Der må etableres en gensidig tillid mellem parterne, så der kan skabes et forhandlingsklima, der kan bane vej for en varig løsning, der jo som bekendt også må indebære en afklaring af Jerusalems og bosættelsernes fremtidige status.
Vi håber derfor, at parterne i første omgang kan blive enige om at lade en international overvågningsenhed få adgang til området, men det er naturligvis en forudsætning for en sådan overvågningsmekanismes muligheder for at fungere, at både Israel og den palæstinensiske myndighed accepterer initiativet.
Regeringens melding om, at man vil fortsætte bistanden til Vestbredden og Gaza, er vi tilfredse med.
Men Det Konservative Folkeparti er også enig i, at der er behov for at målrette bistanden i større udstrækning mod de menige palæstinensere, således at fattigdomsbekæmpelse kommer mere i fokus.
Vi kan også støtte ideen om en donorkonference, der bl.a. må se på, hvorledes man kan sikre, at bistandsmidlerne i fremtiden bliver anvendt mere effektivt og målrettet.
De seneste måneders ødelæggende optrapning af konflikten har øget behovet for udenlandsk økonomisk bistand i lyset af den stærkt svækkede palæstinensiske økonomiske situation.
Også her må der ske en skærpet prioritering af den måde, hvorpå midlerne anvendes, ligesom den løbende kontrol må øges.
Det Konservative Folkeparti støtter det forslag til vedtagelse, som vi selv er medforslagsstillere til.